Na temelju Zaključka o prihvaćanju Programa poticanja digitalne transformacije MSP-a i razvoja IKT sektora u Istarskoj županiji u 2022. godini i objavi Javnog poziva za dodjelu potpora male vrijednosti za poticanje digitalne transformacije MSP-a u Istarskoj županiji – 2022. godina i Javnog poziva za dodjelu potpora za poticanje konkurentnosti i razvoja IKT sektora u Istarskoj županiji u 2022 godini KLASA:402-08/22-01/02, URBROJ: 2163-01/11-22-03, od 21. rujna 2022. godine, Upravni odjel za gospodarstvo Istarske županije objavljuje

JAVNI POZIV

za dodjelu potpora male vrijednosti za poticanje digitalne transformacije MSP-a u Istarskoj županiji – 2022. godina

**PREDMET JAVNOG POZIVA**

Predmet ovog Javnog poziva je dodjela namjenskih, bespovratnih novčanih potpora male vrijednosti za ulaganja u digitalnu transformaciju MSP-a s ciljem jačanja konkurentnosti subjekata malog gospodarstva u Istarskoj županiji.

Nepovratne potpore male vrijednosti dodijelit će se za realizaciju sljedećih mjera:

1. **Digitalizacija poslovanja poslovnog subjekta**
2. **Uvođenje novih tehnologija i tehnoloških rješenja za jačanje digitalizacije poslovanja**
3. **Jačanje digitalnih vještina zaposlenika**

**CILJEVI I PRIORITETI JAVNOG POZIVA**

Prioritet ovog Javnog poziva je putem ciljane potpore za ulaganja u digitalnu transformaciju poslovanja jačati konkurentnost i poticati rast subjekata malog gospodarstva, te biti podrška razvoju informacijskog društva u Istarskoj županiji.

Ciljevi ovog Javnog poziva su:

* poticanje ulaganja u pripremu malih i srednjih poduzetnika za digitalnu transformaciju poslovanja;
* poticanje usvajanja i upotrebe IKT, te podrška pri ulaganju u digitalizaciju poslovanja kod MSP;
* povećanje učinkovitosti poslovanja i konkurentnosti MSP putem digitalne transformacije.
* uskladiti digitalne vještine zaposlenih s potrebama digitalne ekonomije

**FINANCIJSKA SREDSTVA**

Istarska županija u cilju poboljšanja konkurentnosti subjekata malog gospodarstva osigurava financijska sredstva u vidu nepovratnih potpora male vrijednosti za ulaganjima u digitalizaciju poslovanja u visini od 840.000,00 kuna u Proračunu Istarske županije za 2022. godinu, na poziciji 226284, razdjela 014 Upravni odjel za gospodarstvo.

Upravni odjel za gospodarstvo Istarske županije zadržava pravo ne dodijeliti sva raspoloživa sredstva u okviru ovog Poziva.

**KORISNICI SREDSTAVA**

Korisnici mjera iz ovog Programa mogu biti subjekti malog gospodarstva utvrđeni Zakonom o poticanju razvoja malog gospodarstva („Narodne novine broj 29/02, 63/07, 53/1., 56/13 i 121/16) ili Zakonom o zadrugama (Narodne novine 34/11, 125/13, 76/14, 114/18, 98/19), te koji su u cijelosti u privatnom vlasništvu te posluju i imaju registrirano sjedište na području Istarske županije.

Potporu po ovom Javnom pozivu ne mogu ostvariti poduzetnici koji nisu u 100% privatnom vlasništvu te oni čije se redovno poslovanje financira iz javnih izvora.

Nije moguća dodjela potpore poduzetnicima koji su prema Odluci o Nacionalnoj klasifikaciji djelatnosti 2007. - NKD 2007. (NN 58/07 i 72/07) registrirani za:

* **Područje A:** Poljoprivreda, šumarstvo i ribarstvo
* **Područje G:** Trgovina na veliko i malo: popravak motornih vozila i motocikala;
  + - **izuzev** skupine 45.2.Održavanje i popravak motornih vozila
* **Područje I:**  Djelatnosti pružanja smještanja te pripreme i usluživanja hrane
* **Područje K:** Financijske djelatnosti i djelatnosti osiguranja
* **Područje L:** Poslovanje nekretninama
* **Područje R:** Umjetnost, zabava i rekreacija, odjeljak 92. Djelatnosti kockanja i klađenja.

Korisnici po ovom Javnom pozivu ne mogu biti poduzetnici koji se bave:

* proizvodnjom oružja, streljiva, vojne i policijske opreme;
* kockarnice, kladionice i slične djelatnosti;
* proizvodnjom, preradom i distribucijom duhana;
* poslovanjem s nekretninama;
* provođenjem pokusa nad životinjama;
* benzinske postaje;
* prodajni auto saloni;
* Banke i ostale nebankovne financijske institucije (poput mirovinskih fondova, osiguravateljnih institucija, investicijskih fondova, državne i od države sponzorirane financijske institucije i sl.)
* pravnom djelatnosti

Prijavitelji moraju djelovati pojedinačno. Partnerske organizacije i partnerstvo bilo koje vrste nisu prihvatljivi.

**UVJETI DODJELE NEPOVRATNIH POTPORA**

Potpore male vrijednosti (de minimis potpore) dodjeljivati će se subjektima malog gospodarstva u obliku bespovratnih sredstava kao nadopune privatnom financiranju.

Nepovratne potpore se dodjeljuju za pokriće do maksimalno 50% opravdanih troškova izvršenog ulaganja. Porez na dodanu vrijednost te sve zakonom regulirane pristojbe nisu prihvatljiv trošak.

Troškovi se priznaju ako su nastali u razdoblju od 1. siječnja 2022. godine do predaje zahtjeva.

Troškovi moraju biti razumni, opravdani i u skladu s načelom odgovornog financijskog upravljanja, odnosno u skladu s načelima ekonomičnosti, učinkovitosti i djelotvornosti za postizanje rezultata, te biti u skladu s tržišnim cijenama.

Po ovom Javnom pozivu prijavitelj može prijaviti više mjera isključivo kroz jedan zahtjev.

Potpora može biti odobrena isključivo **na osnovi priloženog računa** **i dokaza o izvršenoj uplati.** Nalog za plaćanje, ugovor o operativnom leasingu, kompenzacija, cesija, te računi izdani od povezanih poduzeća se ne prihvaćaju kao dokaz o izvršenom plaćanju**.** Račun o predujmu se ne priznaje kao dokaz o kupnji.

Ako korisnik mjere stekne pravo na potporu u trenutku u kojem, u toku provedbe Javnog poziva, preostane manji iznos sredstava od iznosa potpore na koji poduzetnik ima pravo, uz pristanak korisnika dodijelit će mu se potpora u preostalom iznosu planiranih namjenskih sredstava iz Proračuna Istarske županije. Ako korisnik ne pristane na primitak potpore u preostalom iznosu, preostala sredstva dodijeliti će se sljedećem korisniku koji zadovoljava sve uvjete ovog Javnog poziva, prema redu zaprimanja prijave.

1. Prihvatljivi prijavitelji

Prijavu mogu podnijeti trgovačka društva, obrti, zadruge:

* koja ima sjedište i obavlja djelatnost na području Istarske županije
* koji nemaju evidentiran dug po osnovi javnih davanja o kojima službenu evidenciju vodi Porezna uprava
* koji imaju podmirene obaveze prema Istarskoj županiji s osnove županijskih poreza
* koji su u skladu s odredbama Zakona o poticanju razvoja malog gospodarstva (NN 29/02, 63/07, 53/1., 56/13 i 121/16) ili Zakonom o zadrugama (Narodne novine 34/11, 125/13, 76/14, 114/18, 98/19)
* koji su u skladu s Odredbama o potporama male vrijednosti (UREDBA KOMISIJE (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore),
* korisnik potpore mora imati najmanje jednog (1) zaposlenog na neodređeno vrijeme na puno radno vrijeme, pri čemu se zaposlenom osobom smatra i vlasnik/ica ukoliko nema zasnovan radni odnos kod druge pravne ili fizičke osobe,
* potpora može biti odobrena isključivo na osnovi priloženog računa i dokaza o uplati (preslika izvoda žiro računa kojim se dokazuje izvršeno plaćanje)
* koji imaju podmirene obveze prema zaposlenicima (dokazuje se Skupnom izjavom)
* projekt ulaganja koji je prijavljen za dodjelu bespovratnih sredstava mora se provoditi na području Istarske županije

1. Nepovratne potpore se neće dodijeliti gospodarskim subjektima

* ukoliko su za istu namjenu u cijelosti primili potporu iz drugih izvora
* nad kojima je otvoren stečajni postupak ili predstečajna nagodba, koji se nalaze u postupku likvidacije te onima koji su obustavili poslovnu djelatnost ili im je račun u blokadi
* koji imaju dospjeli dug s osnova poreza i doprinosa za mirovinsko i zdravstveno osiguranje, osim ako im je sukladno posebnim propisima, odobrena odgoda plaćanja navedenih obveza
* potpora se ne može koristiti za kupovinu rabljene opreme
* koji su u postupku povrata državne potpore ili potpore male vrijednosti
* sezonskim obrtima
* samostalnim djelatnostima u zdravstvu koji imaju Ugovore s HZZO-om
* fizičkim osobama koje obavljaju kućnu radinost ili sporedno zanimanje
* Partnerskim i povezanim gospodarskim subjektima, ukoliko je jedan prijavitelj već ostvario pravo na potporu

**MJERE ZA PROVOĐENJE JAVNOG POZIVA**

Kako bi investicije bile prihvatljive moraju doprinositi ostvarenju ciljeva Poziva.

Prihvatljive su investicije koje uključuju jednu ili više prihvatljivih mjera/aktivnosti.

**MJERA 1. DIGITALIZACIJA POSLOVANJA POSLOVNOG SUBJEKTA**

Cilj ove mjere je sufinanciranjem dokumentacije, potaknuti poduzetnike na planiranje digitalne transformacije poslovanja.

Najniži iznos potpore po ovoj mjeri je 5.000,00 kn, a najviši iznos je 20.000,00 kn. Potpora može iznositi maksimalno do 50 % vrijednosti prihvatljivih troškova.

Potpora se dodjeljuje za sljedeće aktivnosti:

1.1. Analiza stanja poslovnih procesa u poslovnom subjektu

1.2. Izrada plana/strategije digitalne transformacije poslovnog subjekta

Savjetodavne usluge moraju biti dokumentirane i ne smiju biti dio trajne ili periodične djelatnosti, niti biti povezane s uobičajenim troškovima poslovanja poduzetnika.

Istarska županija ima pravo sve navedene dokumente zatražiti na uvid zajedno s planom implementacije, te zadržava pravo odbiti sufinanciranje dokumentacije koja je izrađena površno ili čija cijena odstupa od tržišnog prosjeka.

**MJERA 2. UVOĐENJE NOVIH TEHNOLOGIJA I TEHNOLOŠKIH RJEŠENJA ZA JAČANJE DIGITALIZACIJE POSLOVANJA**

Cilj ove mjere je poticanje mikro, malih i srednjih poduzetnika na uvođenje novih tehnologija i tehnoloških rješenja u svrhu jačanja tržišne pozicije, povećanja prodajnih prilika i podizanja konkurentnosti poduzetnika.

Najniži iznos potpore po ovoj mjeri je 10.000,00 kn, a najviši iznos je 80.000,00 kn. Potpora može iznositi maksimalno do 50% vrijednosti prihvatljivih troškova.

Potpora se dodjeljuje za sljedeće aktivnosti:

2.1. Nabava i/ili izrada mobilne ili web aplikacije

* razvoj nove mobilne ili web aplikacije po mjeri poduzetnika (uključujući programiranje, instalaciju i testiranje)
* nabava/najam postojeće mobilne ili web aplikacije, uključujući konfiguraciju za potrebe korisnika i instalaciju (najam aplikacije je prihvatljiv najdulje do 12 mjeseci)
* integracija novog modula u postojeću mobilnu ili web aplikaciju

2.2. Nabava ili unapređenje e-trgovine/m-trgovine

* sufinancira se nabava nove ili unaprjeđenje postojeće e-trgovine/m-trgovine (ne prihvaćaju se troškovi izrade rezervacijskih portala)

2.3. Ulaganja u digitalizaciju upravljanja odnosima s klijentima

* sufinancira se organiziranje i automatizacija prodaje, marketinga i službe pomoći te upravljanje svim informacijama u svezi klijenata na jednom mjestu i u jednom sustavu (npr. CRM softveri lokalni i/ili zasnovani u oblaku (operativni CRM, CRM suradnje i analitički CRM))

2.4. Uvođenje novih IKT rješenja ili nadogradnja postojećih IKT rješenja za digitalizaciju i optimizaciju proizvodnih i/ili uslužnih radnih procesa

* nabava/najam standardni ili softver po mjeri uključujući instalaciju, programiranje i/ili konfiguraciju za potrebe korisnika poput DSM, ERP, CMS, ECM, CAD, CAM i sl. (sufinancira se najam softvera do godine dana)
* hardver – oprema i uređaji potrebni za provedbu ove mjere
* nabava softvera, usluga i infrastrukture u oblaku (uključuje najam poslužitelja i ostale infrastrukture, korištenje servisa u oblaku, najam i pretplata za usluge u oblaku, usluge obrade podataka i usluge pohrane podataka – najam je prihvatljiv najdulje do 12 mjeseci)

Uvjet za nabavu/najam softvera je da predstavlja novitet u poslovanju poduzetnika i da ispunjava osnovne ciljeve ovog javnog poziva.

Kod nadogradnje postojećih IKT rješenja, potpora se daje samo za investicije koje će nadograditi postojeće IT rješenje na način da čine funkcionalnu cjelinu i povećaju ekonomičnost proizvodnih i/ili uslužnih radnih procesa.

Prihvatljiva su ulaganja u materijalnu i nematerijalnu imovinu.

Nabava softvera, hardvera i infrastrukture u oblaku sufinancira se samo krajnjim korisnicima, odnosno nije dozvoljeno davanje u najam trećim osobama i preprodaja subvencioniranih stavki.

Po ovoj mjeri nije moguće dobiti potporu isključivo za nabavu/najam računala i računalne opreme, ali kupnja navedene opreme može biti prihvatljiv trošak ako čini **sastavni i neizostavni dio procesa digitalizacije poslovanja poduzeća.**

Istarska županija sufinancira kupnju računala i računalne opreme, pod navedenim uvjetima ali do najviše 30% iznosa potpore.

**MJERA 3. JAČANJE DIGITALNIH VJEŠTINA ZAPOSLENIKA**

Cilj ove mjere je poticanje mikro, malih i srednjih poduzetnika na provođenje aktivnih mjera usavršavanja i osposobljavanja u digitalnim vještinama s ciljem poboljšanja digitalnih vještina zaposlenika i kvalitetnije pripreme za digitalnu transformaciju poslovnog subjekta.

Najniži iznos potpore po ovoj mjeri je 2.000,00 kn, a najviši iznos je 10.000,00 kn. Potpora može iznositi maksimalno do 50% vrijednosti prihvatljivih troškova.

Potpora se dodjeljuje za aktivnosti usavršavanja zaposlenika za primjenu novih digitalnih vještina i tehnoloških rješenja u području digitalnog poslovanja:

programi edukacije, on-line predavanja, in-house seminari za djelatnike prijavitelja i sl. (npr. edukacija zaposlenika za dizajn softvera, umjetnu inteligenciju i sigurnost, edukacija za upravljanje podacima, razvoj novih digitalnih vještina u vezi s računalstvom u oblaku i edukacija za druge digitalne vještine u skladu s potrebama digitalizacije poslovnog subjekta)

Putni troškovi i dnevnice nisu prihvatljivi troškovi.

**PRIHVATLJIVI I NEPRIHVATLJIVI TROŠKOVI**

Prihvatljivi troškovi:

* izdaci za izradu analize stanja poslovnih procesa, izradu plana/strategije digitalne transformacije poduzeća, plan implementacije i sl.
* izdaci za manje infrastrukturne radove potrebne za uvođenje IT sustava (npr. umrežavanje opreme, strukturno kabliranje, konstrukcija server sobe i sl.) za koje nije potrebna građevinska dozvola niti potvrda glavnog projekta, do najviše **30% iznosa potpore;**
* troškovi nabave računalne i komunikacijske opreme, uključujući i instaliranje, programiranje i/ili konfiguraciju isključivo za potrebe provedbe prihvatljivih aktivnosti **do najviše 30% iznosa potpore** (ne priznaju se troškovi dostave);
* izdaci za ostalu opremu i uređaje potrebne isključivo za izravne prihvatljive aktivnosti (UPS, aktivna i pasivna mrežna oprema, mrežni ormar/rack itd.)
* izdaci za standardni softver „out of box“ i/ili izradu softvera po mjeri za potrebe korisnike, uključujući izdatke za instaliranje, programiranje i/ili konfiguraciju za potrebe korisnika (npr. DMS, ERP, CMS, ECM, CRM, CAD, CAM)
* licence za nadogradnju softvera (trajne ili najam do godine dana ali ne smiju biti povezani s uobičajenim redovnim godišnjim troškovima korisnika –npr. licence koje se obnavljaju svake godine)
* troškovi za korištenje SaaS (Software as a Service) modela/usluge – nabava prava korištenja u razdoblju od najviše godinu dana nabave usluge
* edukacija zaposlenika za korištenje novih implementiranih digitalnih sustava (ne priznaju se putni troškovi i dnevnice)
* mrežna rješenja (računalna i mobilna) namijenjena trgovini i pružanju usluga preko interneta (isključeno je financiranje web stranica koje služe isključivo u svrhu marketinga, te izrade/održavanja rezervacijskih portala u turističke svrhe, također trošak domene se priznaje najduže na rok od 12 mjeseci)
* i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Troškovi/izdaci za provođenje prihvatljivih aktivnosti moraju biti realni, odnosno odgovarati tržišnim cijenama. Materijalna i nematerijalna imovina mora biti kupljena od treće osobe, nepovezane s kupcem, mora se upotrebljavati isključivo u poslovnoj jedinici koja prima potporu (izuzetke zbog drugačijeg načina poslovanja treba dobro obrazložiti), te mora ostati u vlasništvu korisnika potpore najmanje 3 godine od nabave.

Neprihvatljivi troškovi:

* amortizacija dugotrajne imovine nabavljene na temelju ovog Poziva
* ulaganja u kapital ili ulaganja u konsolidacijski zajam
* troškovi koji nisu nastali tijekom tekuće godine u kojoj je objavljen Javni poziv
* porez na dodanu vrijednost (osim kod poduzetnika koji nije u sustavu PDV-a) te sve zakonom regulirane pristojbe nisu prihvatljiv trošak
* plaćanja u gotovini
* kamate na dug
* nenovčani doprinosi: nefinancijski doprinosi trećih strana koji ne uključuju bilo kakav izdatak za korisnika
* kupnja rabljene opreme
* reprezentacije, službena putovanja
* potrošni materijal, trgovačka roba i najam vozila i pokretnih strojeva
* kupnja vozila
* operativni troškovi
* globe, novčane kazne i troškovi spora
* troškovi vlastitog rada
* izdaci vezani za plaće zaposlenicima
* isplata bonusa osoblju
* kompenzacije
* i drugi troškovi koji nisu u skladu s ciljevima ovog Javnog poziva.

**POKAZATELJI UČINAKA I REZULTATA**

U svrhu omogućavanja praćenja uspješnosti provedbe ovog Poziva potrebno je opisati sljedeće pokazatelje učinka i rezultata u izvješću o provedbi Javnog poziva, a kratak evaluacijski upitnik zajedno s tablicom pokazatelja učinka i rezultata biti će dostavljen na e-mail svim korisnicima potpora u idućoj kalendarskoj godini.

|  |  |
| --- | --- |
| **Pokazatelji** | **Opis** |
| Pokazatelji učinka | |
| Potaknuta ulaganja | Iznos privatnih ulaganja s naznačenim učešćem javnih potpora poduzetnicima |
| Integrirani digitalni poslovni procesi | Broj integriranih novih digitalnih procesa sa svrhom poboljšanja poslovnih pokazatelja poduzeća.  Ako je integrirano više digitalno poslovnih procesa, potrebno je navesti svaki zasebni segment digitalizacije poduzeća (npr. razdvojiti izradu web trgovine i digitalizaciju proizvodnog pogona kao dva zasebno integrirana poslovna procesa). |
| Pokazatelji rezultata | |
| Neto otvorena i broj zaposlenih (sačuvana radna mjesta) | Neto otvorena radna mjesta definiraju se kao novootvorena radna mjesta od kojih se oduzimaju sva izgubljena radna mjesta od početka 2022. godine nadalje.  Potrebno je izračunati broj neto otvorenih radnih mjesta i sačuvanih radnim mjesta u 2022. godini.  U zaposlene se ubrajaju osobe koje su bile zaposlene na puno radno vrijeme i na neodređeno kod predmetnog poslovnog subjekta tijekom 2022. godine. |
| Povećan prihod od prodaje | Prihod – prihodi poduzeća iz poslovnih aktivnosti koji proizlaze iz prodaje roba i usluga tijekom određenog perioda. Prihodi ostvareni u 2022. i 2021. godini. (prema GFI)  Financijski, izvanredni i prihodi od investicija su isključeni |
| Smanjenje troškova proizvodnje | Potrebno je izračunati promjenu u troškovima proizvodnje u 2022. godini u odnosu na 2021. godinu  (prema GFI) |

**PODNOŠENJE PRIJAVA I TRAJANJE JAVNOG POZIVA**

Prijava na Javni poziv podnosi se Istarskoj županiji, Upravnom odjelu za gospodarstvo isključivo putem e-maila [gospodarstvo@istra-istria.hr](mailto:gospodarstvo@istra-istria.hr), u PDF ili JPG formatu. U naslov, odnosno predmet e-maila potrebno je napisati: **„Prijava za Javni poziv – digitalna transformacija MSP“.**

Korisnik je obvezan čuvati izvornike dostavljene dokumentacije do isteka svih rokova utvrđenih ugovorom te omogućiti Istarskoj županiji uvid u istu prilikom provođenja kontrole. **Korisnik je obvezan zatražiti potvrdu o primitku e-pošte.**

Rok za dostavu prijave je od dana objave Javnog poziva do 30. studenog 2022. godine ili do iskorištenja sredstava (ukoliko se sredstva iskoriste prije krajnjeg roka za prijavu).

U trenutku iskorištenja sredstava, preostale zaprimljene prijave se više neće razmatrati.

Dan i vrijeme zaprimanja potpune obvezne dokumentacije smatra se danom i vremenom zaprimanja Zahtjeva. Dopunom dokumentacije nije dopušteno mijenjati prijavu na način kojim se povećavaju tražena bespovratna sredstva.

Sve nove obavijesti o tijeku provedbe Javnog poziva bit će pravovremeno objavljene na mrežnoj stranici Istarske županije www.istra-istria.hr.

Samo zaprimanje prijave ne jamči dobivanje potpore.

Upravni odjel za gospodarstvo će se koristiti javnim evidencijama za potrebe provjere dokumenata i dokaza, kojima podnositelji prijave dokazuju da ispunjavaju uvjete za dodjelu subvencija po ovom Javnom pozivu. Nepotpune, nepravodobne prijave, one prijave koje ne ispunjavaju uvjete ovog Javnog poziva neće se razmatrati, o čemu će podnositelj biti obavješten, te na iste nema pravo žalbe. **Preslike nije potrebno ovjeravati kod javnog bilježnika.** Sve izjave moraju biti ovjerene od strane podnositelja prijave (potpis i pečat).

Upravni odjel za gospodarstvo može zatražiti dostavu dodatne dokumentacije i obrazloženja ukoliko smatra potrebnim.

Zahtjevi se podnose putem elektroničke pošte, kojoj se prilaže:

1. Obrazac prijave - potpisan od strane ovlaštene osobe i ovjeren pečatom poslovnog subjekta (priložen je u dokumentaciji uz Javni poziv)
2. Preslika registracije gospodarskog subjekta (izvadak iz obrtnog registra ili izvadak iz sudskog registra ili rješenje). *Prijavitelj nije u obvezi dostaviti izvadak iz obrtnog registra ukoliko je naveo ispravan OIB, no u tom slučaju prijavitelj koji nije naveo ili je netočno naveo OIB automatski će biti isključen iz ocjenjivanja jer neće biti moguće izvršiti uvid u podatke iz registra*
3. preslika obavijesti o razvrstavanju poslovnog subjekta prema nacionalnoj klasifikaciji djelatnosti (NKD 2007.) – samo trgovačka društva
4. dokaz da podnositelj zahtjeva ima zaposlenu najmanje 1 (jednu) osobu na neodređeno i na puno radno vrijeme (Ugovor o radu na neodređeno vrijeme i obrazac eM-1P – Prijava o početku osiguranja na HZMO). Kod obrta i samostalnih djelatnosti zaposlenom osobom smatra se i vlasnik/ica.

Dovoljno je dostaviti dokumentaciju za samo jednu zaposlenu osobu

1. preslika posljednjeg JOPPD obrasca (stranica A i stranica B), odnosno potpisana izjava od strane ovlaštene osobe da tvrtka nije obveznik predaje JOPPD obrasca ili da tvrtka još nije imala obvezu predaje JOPPD obrasca
2. potvrda Porezne uprave o stanju javnog dugovanja za prijavitelja ne starija od 30 dana od dana podnošenja zahtjeva
3. dokaz o nastalom trošku - preslika računa za kupljene stavke koji glasi na tvrtku i dokaz o plaćanju istog. Na preslici izvoda žiro-računa kojim se dokazuje izvršeno plaćanje **moraju biti posebno označene stavke za koje se traži potpora.**
4. fotodokumentacija opreme za koju se traži potpora sa naznačenim punim nazivom i specifikacijom opreme;
5. Izjava o korištenim potporama male vrijednosti, potpisana od strane vlasnika/-ce ili osobe ovlaštene za zastupanje i ovjerena pečatom tvrtke (priložena je u dokumentaciji uz Javni poziv)
6. Skupna izjava potpisana od strane vlasnika/-ce ili osobe ovlaštene za zastupanje i ovjerena pečatom tvrtke (priložena je u dokumentaciji uz Javni poziv)
7. Obrazac – Popis računa

**PROCEDURA DODJELE**

* ZAPRIMANJE PRIJAVA vrši se putem e-maila Upravnog odjela za gospodarstvo
* ADMINISTRATIVNA PROVJERA vrši se u Upravnom odjelu za gospodarstvo. Provjerava se je li prijava zaprimljena u roku, je li potpuna, jesu li zadovoljeni svi uvjeti Javnog poziva, je li prijavitelj prihvatljiv i jesu li troškovi prihvatljivi. Prijave koje su zadovoljile administrativnu provjeru upućuju u sljedeću fazu ocjene kvalitete projekta.
* OCJENA KVALITETE I DONOŠENJE ZAKLJUČKA O FINANCIRANJU- Ocjenu kvalitete procijeniti će Stručno povjerenstvo prema unaprijed utvrđenim kriterijima objavljenim u ovom Javnom pozivu. Sve prijave koje budu ocjenjene s 50% ili više od ukupnih bodova, sukladno redu zaprimanja i do iskorištenja sredstava biti će upućene Županu kroz Prijedlog Odluke o financiranju. Župan donosi Zaključak o odobrenju nepovratnih potpora u kojem se navode podaci o korisniku, iznos i namjena potpore.
* OBAVIJEST O ODOBRENIM PRIJAVAMA– Po donošenju Zaključka župana, Istarska županija obavještava prijavitelje putem e-maila da je njihova prijava odabrana za financiranje te se daju upute za daljnje postupanje. Prijavitelji kojima nije odobreno financiranje, također će biti obaviješteni putem e-maila.
* SKLAPANJE UGOVORA– Sa svakim prijaviteljem koji temeljem Zaključka o financiranju od strane župana ostvaruje pravo na potporu male vrijednosti, Istarska županija će sklopiti Ugovor kojim se reguliraju međusobna prava i obveze. Korisnik sredstava je obvezan prije potpisa ugovora dostaviti, kao instrument osiguranja za slučaj nenamjenskog trošenja sredstava, a u svrhu provedbe ugovora, zadužnicu ovjerenu kod javnog bilježnika na minimalno iznos ukupno odobrenih sredstava. Trošak solemnizacije snosi korisnik financijske potpore. Zadužnica se korisniku potpore vraća nakon isteka jedne godine od dana potpisa ugovorne obveze.
* ISPLATA NEPOVRATNE POTPORE MALE VRIJEDNOSTI -

Na temelju Zaključka župana i potpisanog Ugovora, odabranim prijaviteljima isplatit će se sredstva na poslovni račun najkasnije 30 dana nakon potpisivanja Ugovora o dodjeli bespovratnih sredstava.

Lista poduzetnika kojima su isplaćene potpore po ovom Javnom pozivu, objaviti će se na mrežnoj stranici Istarske županije. O dodijeljenoj potpori male vrijednosti, izvješćuje se Ministarstvo financija Republike Hrvatske.

**KRITERIJI I BODOVANJE ZAHTJEVA**

Nakon završene administrativno-tehničke obrade Povjerenstvo će provesti fazu evaluacije u kojoj će primjenom kriterija za bodovanje prijava odrediti koji su od prijavitelja prešli eliminacijski bodovni prag skupivši minimalno 22,5 boda od maksimalno 45 bodova.

Kriteriji za bodovanje prijava temeljem kojih Povjerenstvo ocjenjuje projekte prijavitelja u fazi evaluacije:

|  |  |
| --- | --- |
|  | **KRITERIJI ZA BODOVANJE PRIJAVA u EVALUACIJI (maks. 45 bodova\*\*)** |

|  |  |  |  |  |
| --- | --- | --- | --- | --- |
| 1 | Usklađenost zahtjeva sa ciljevima javnog poziva | U kojoj mjeri je zahtjev i predmet potpore podnositelja usklađen sa ciljevima javnog poziva? | 1-10 | maks. 10 |
| 2. | Postotak vlastitog ulaganja u odnosu na neto vrijednost ukupnog ulaganja | Kriterij uzima u obzir omjer vlastitog ulaganja u odnosu na visinu ostvarive potpore.    =50% **= 1 bod**  >50% i < 79,9% **=5 bodova**  ≥ 80% **=10 bodova** | 1- 10 | maks. 10 |
| 3. | Stvaranje nove vrijednosti kroz digitalizaciju | U kojoj mjeri digitalizacija doprinosi stvaranju nove vrijednosti za prijavitelja. Potrebno opisati u prijavi | 1-10 | maks. 10 |
| 4. | Da li je prijavitelj bio korisnik nepovratnih potpora Istarske županije u zadnjih 5 godina?\* | * nije bio korisnik potpora=10 * 1-80.000 kn=8 * 80.001 – 160.000 kn =5 * 160.001 kn i više=1 | 1-10 | maks. 10 |
| 5. | Dodatni bodovi | Proračun prijave je jasan, prikazan po stavkama, a cijene u skladu s tržišnim cijenama. | 1-5 | maks. 5 |

\*Dokazuje se skupnom izjavom

\*\* Ukupni bodovi za ovaj kriterij računati će se na način da će svaki član povjerenstva zasebno izračunati bodovnu ocjenu koju čini aritmetička sredina bodova dodijeljenih svakom pojedinom kriteriju, a potom će se izračunati aritmetička sredina bodova svih članova povjerenstva.

**POTPORE MALE VRIJEDNOSTI SUKLADNO UREDBI KOMISIJE (EU) br. 1407/2013**

Potpore koje se dodjeljuju po ovom Javnom pozivu dodjeljuju se sukladno pravilima EU o pružanju državne potpore propisanim Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24.12.2013.) – u daljnjem tekstu Uredba.

Poduzetnici koji predaju zahtjev za dodjelu potpore temeljem ovog Javnog poziva moraju zadovoljiti pravila navedena u prethodno navedenoj Uredbi, odnosno pravila koja su specificirana u nastavku.

Sukladno članku 2., točke 2. Uredbe pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Ovaj Javni poziv ne odnosi se:

- na poslovne subjekte koji djeluju u sektoru primarne proizvodnje poljoprivrednih proizvoda,

- na potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda u slučajevima određenim niže navedenom uredbom,

- na potpore koje se dodjeljuju poduzetnicima koji djeluju u sektorima ribarstva i akvakulture,

- na potpore za djelatnosti usmjerene izvozu u treće zemlje ili države članice, odnosno

potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću te potpore koje se uvjetuju uporabom domaćih proizvoda umjesto uvezenih, a sve sukladno članku 1. stavku 1. točkama a) do e) Uredbe,

- na potpore za kupovinu vozila za cestovni prijevoz tereta sukladno članku 3. točki 2.

Uredbe.

Sukladno članku 3. Uredbe ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine, a za poduzetnika koji obavlja cestovni prijevoz tereta za najamninu ili naknadu ne smije premašiti 100.000,00 EUR tijekom tri fiskalne godine te se ta navedena granica primjenjuje bez obzira na oblik ili svrhu potpore.

Ukoliko su, općim uvjetima Javnog poziva ili pojedinom mjerom, ograničenja detaljnije specificirana, ista se prvenstveno primjenjuju.

**OSTALE ODREDBE**

Korisnik potpore je dužan omogućiti davatelju potpore kontrolu namjenskog utroška dobivene potpore. Ukoliko poduzetnik u skladu s Javnim pozivom ostvari pravo na potporu na temelju dostavljene neistinite dokumentacije, suprotno uvjetima utvrđenim ovim Javnim pozivom ili se utvrdi da je za istu namjenu primio potporu iz drugih izvora, dobivena sredstva uvećana za zakonsku zateznu kamatu koja se obračunava od dana primitka iznosa mora vratiti u Proračun Istarske županije, te se u sljedećih pet (5) godina isključuje iz svih programa sufinanciranja i subvencioniranja Istarske županije.

Korisnik potpore dužan je Istarsku županiju putem e-maila [gospodarstvo@istra-istria.hr](mailto:gospodarstvo@istra-istria.hr) obavijestiti o svim promjenama u poslovnom subjektu koje se odnose na Javni poziv u roku od 8 dana od nastanka promjene (npr. osoba ovlaštena za zastupanje, IBAN, promjena djelatnosti i dr.).

Poduzetnik snosi odgovornost ukoliko podnese zahtjev, a ne ispunjava uvjete ovog Javnog poziva određene Zakonom o poticanju razvoja malog gospodarstva („Narodne novine broj 29/02, 63/07, 53/12, 56/13, 121/16) i Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije – „de minimis“ potpore (''SL EU L352, 24.12.2013., str.1.'').

Sukladno Zakonu o pravu na pristup informacijama („Narodne novine“ broj 25/13 i 85/15), Istarska županija kao tijelo javne vlasti obvezno je radi upoznavanja javnosti omogućiti pristup informacijama o svom radu pravodobnom objavom na mrežnim stranicama. Slijedom navedenog, poduzetnik podnošenjem Zahtjeva za potporu koja sadrži njegove osobne podatke daje privolu da Istarska županija prikuplja, obrađuje, pohranjuje i prenosi njegove osobne podatke u svrhu:

* obrade zahtjeva za dodjelu nepovratne potpore,
* sklapanja ugovora u vezi s predmetom zahtjeva,
* oglašavanja i objavljivanja na službenim mrežnim i ostalim stranicama i očevidnicima Županije te registrima nadležnih Ministarstava,
* kontaktiranja u svezi dostave informacija za izradu evaluacije učinka dodijeljenih potpora sve uz primjenu obvezujućih odredbi Opće uredbe (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podatka (u nastavnom tekstu Opća uredba), Zakona o provedbi Opće uredbe o zaštiti podataka (NN broj 42/2018) od 9. svibnja 2018. godine, te ostalih nacionalnih propisima kojima se regulira zaštita osobnih podataka.

Poduzetnik podnošenjem zahtjeva potvrđuje da je upoznat  sa svojim pravima i ostalim postupanjima u odnosu na prikupljanje, obradu, prijenos, objavu i pohranu mojih osobnih podataka u predmetnu svrhu, te da će biti zaštićeni od pristupa neovlaštenih osoba, te pohranjeni na sigurno mjesto i čuvani u skladu s uvjetima i rokovima predviđenim zakonskim propisima, aktima i odlukama Županije. Prava  i postupanja u odnosu na osobne podatke mogu se vidjeti i na web stranici [www.istra-istria.hr](http://www.istra-istria.hr).

Ovaj Javni poziv objavljuje se na mrežnoj stranici Istarske županije [www.istra-istria.hr](http://www.istra-istria.hr)

Dodatne informacije mogu se dobiti isključivo putem elektroničke pošte

[gospodarstvo@istra-istria.hr](mailto:gospodarstvo@istra-istria.hr)

KLASA: 402-08/22-01/01

URBROJ: 2163-22/1-22-11

Datum: 30. rujna 2022.